S-767/2012

Mál þetta, sem dómtekið var 30. janúar 2013, er höfðað með ákæru útgefinni af sérstökum saksóknara 21. september 2012, sbr. framhaldsákæru 16. október 2012, á hendur X, kt. […], […], og Y, kt. […], […], „fyrir meiri háttar brot gegn skattalögum, X sem framkvæmdastjóri og Y sem stjórnarformaður einkahlutafélagsins Z ehf., kt. […], með því að hafa:

1. Eigi staðið skil á virðisaukaskattsskýrslum einkahlutafélagsins á lögmæltum tíma vegna uppgjörstímabilanna september – október og nóvember – desember rekstrarárið 2009 og janúar – febrúar og mars – apríl rekstrarárið 2010 og hafa eigi staðið ríkissjóði skil á virðisaukaskatti sem innheimtur var í rekstri einkahlutafélagsins, vegna uppgjörstímabilanna september – október rekstrarárið 2009 til og með maí – júní rekstrarárið 2010, í samræmi við fyrirmæli IX. kafla laga nr. 50/1988, um virðisaukaskatt, samtals að fjárhæð kr. 21.590.302, sem sundurliðast sem hér greinir:

Uppgjörstímabil: Vangoldinn VSK:

Árið 2009

September - október kr. 5.837.416

nóvember - desember kr. 4.270.797

kr. 10.108.213

Árið 2010

janúar - febrúar kr. 4.835.902

mars - apríl kr. 3.307.673

maí - júní kr. 3.338.514

kr. 11.482.089

Samtals kr. 21.590.302

2. Eigi staðið skil á skilagrein einkahlutafélagsins vegna staðgreiðslu opinberra gjalda á lögmæltum tíma vegna greiðslutímabilsins júlí rekstrarárið 2009, og hafa eigi staðið ríkissjóði skil á staðgreiðslu opinberra gjalda, í samræmi við fyrirmæli III. kafla laga nr. 45/1987, um staðgreiðslu opinberra gjalda, sem haldið var eftir af launum starfsmanna einkahlutafélagsins vegna greiðslutímabilanna apríl rekstrarárið 2009 til og með maí rekstrarárið 2010, samtals að fjárhæð kr. 34.114.519 hvað varðar ákærða X og samtals að fjárhæð kr. 32.918.530 hvað varðar ákærða Y, sem sundurliðast sem hér greinir:

Greiðslutímabil Vangoldin staðgreiðsla Vangoldin staðgreiðsla

hvað varðar X : hvað varðar Y:

Árið 2009

apríl kr. 3.058.847 kr. 3.058.847

maí kr. 3.299.687 kr. 3.267.167

júní kr. 4.610.172 kr. 4.522.944

júlí kr. 925.741 kr. 967.467

ágúst kr. 1.799.456 kr. 1.726.874

september kr. 1.987.979 kr. 1.864.672

október kr. 4.652.292 kr. 4.621.260

nóvember kr. 2.246.180 kr. 2.148.886

desember kr. 2.252.771 kr. 2.130.316

kr. 24.833.125 kr. 24.308.433

Árið 2010

janúar kr. 1.653.704 kr. 1.496.490

febrúar kr. 1.818.215 kr. 1.690.026

mars kr. 1.706.638 kr. 1.598.357

apríl kr. 2.052.263 kr. 1.913.946

maí kr. 2.050.574 kr. 1.911.278

kr. 9.281.394 kr. 8.610.097

Samtals kr. 34.114.519 kr. 32.918.530

Framangreind brot ákærðu samkvæmt 1. og 2. tölulið ákæru teljast varða við 1. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig:

a) 1. mgr. 40. gr. laga nr. 50/1988, um virðisaukaskatt, sbr. 3. gr. laga nr. 42/1995 og 3. gr. laga nr. 134/2005, að því er varðar 1. tölulið ákæru.

b) 2. mgr. 30. gr. laga nr. 45/1987, um staðgreiðslu opinberra gjalda, sbr. 2. gr. laga nr. 42/1995 og 1. gr. laga nr. 134/2005, að því er varðar 2. tölulið ákæru.“

Þess er krafist að ákærðu verði dæmdir til refsingar og greiðslu alls sakarkostnaðar.

Ákærðu krefjast vægustu refsingar er lög leyfa.

Farið var með mál þetta samkvæmt 164. gr. laga um meðferð sakmála og var það tekið til dóms án frekari sönnunarfærslu er sækjanda og ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærðu hafa skýlaust játað brotin. Sannað er með játningu ákærðu og öðrum gögnum málsins að þeir eru sekir um þá háttsemi sem þeim er gefin að sök og eru brot þeirra rétt heimfærð til refsiákvæða í ákæru.

Ákærði X er fæddur í júlí 1954. Samkvæmt sakavottorði hans var hann á árinu 1989 dæmdur í sjö mánaða fangelsi, þar af fimm mánuði skilorðsbundið í þrjú ár, fyrir brot gegn 248. gr. almennra hegningarlaga nr. 19/1940. Á árinu 1991 var ákærði dæmdur í sex mánaða fangelsi, þar af þrjá mánuði skilorðsbundið í þrjú ár, fyrir brot gegn lögum nr. 10/1960 um söluskatt og lögum nr. 45/1987 um staðgreiðslu opinberra gjalda. Á árinu 1994 var ákærði dæmdur í níu mánaða fangelsi fyrir brot gegn 251. gr. almennra hegningarlaga nr. 19/1940 og var skilorðsdómur dæmdur með. Með dómi 18. júlí 2000 var ákærði dæmdur í 30 daga fangelsi, skilorðsbundið í tvö ár, fyrir brot gegn lögum um tékka nr. 94/1933. Þá gekkst ákærði með lögreglustjórasátt 19. janúar 2005 undir að greiða 40.000 króna sekt fyrir hraðakstur. Jafnframt var hann sviptur ökurétti í þrjá mánuði. Með viðurlagaákvörðun 16. júní 2005 gekkst ákærði undir 200.000 króna sektargreiðslu fyrir umferðarlagabrot. Loks var ákærða með dómi 28. október 2005 gert að sæta fangelsi í sex mánuði, skilorðsbundið í tvö ár, fyrir brot gegn lögum um virðisaukaskatt nr. 50/1988, lögum um tekjuskatt nr. 90/2003, lögum um tekjuskatt og eignarskatt nr. 75/1981, lögum um bókhald nr. 145/1994, lögum um staðgreiðslu opinberra gjalda og 2. mgr. 262. gr. almennra hegningarlaga nr. 19/1940. Við ákvörðun refsingar nú er til þess að líta að brot ákærða teljast stórfelld. Á móti kemur að hann hefur játað brot sín. Ákærði hefur borið við að Z ehf. hafi lagt inn beiðnir um endurgreiðslu vegna virðisaukaskatts, fyrir mánuðina mars-ágúst 2010, að fjárhæð 11.426.298 krónur, og sú fjárhæð eigi að koma til lækkunar á skattaskuld félagsins. Í gögnum sem ákærði hefur lagt fram kemur fram að beiðnir félagsins um endurgreiðslu hafi ekki verið afgreiddar m.a. vegna þess að félagið hafi verið úrskurðað gjaldþrota 3. mars 2011 en skýrslurnar verið mótteknar 15. mars 2011, og getur þessi fjárhæð því ekki haft áhrif á refsiákvörðun í máli þessu. Með vísan til alls framangreinds og með hliðsjón af 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í tíu mánuði. Með hliðsjón af sakaferli ákærða er ekki unnt að skilorðsbinda refsingu hans að öllu leyti, en rétt þykir að fresta fullnustu sjö mánaða þeirrar refsingar og að sá hluti hennar falli niður að liðnum þremur árum frá birtingu dómsins, haldi hann almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955. Þá verður ákærða gert að greiða sekt til ríkissjóðs, sem er hæfilega ákveðin, að teknu tilliti til skuldajafnaðar og inneigna sem samkvæmt gögnum málsins var ráðstafað inn á skuldir félagsins, 49.510.000 krónur, en um vararefsingu fer samkvæmt því sem í dómsorði greinir.

Ákærði Y er fæddur í september 1976. Samkvæmt sakavottorði hans hlaut hann dóm 28. október 2005, 300.000 króna sekt, fyrir brot gegn lögum nr. 45/1987 um staðgreiðslu opinberra gjalda. Refsing ákærða nú þykir hæfilega ákveðin fangelsi í tíu mánuði, sem verður bundin skilorði eins og nánar greinir í dómsorði. Auk þess ber honum að greiða sekt til ríkissjóðs sem er hæfilega ákveðin 48.580.000 krónur. Um vararefsingu fer samkvæmt því sem í dómsorði greinir.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði X sæti fangelsi í tíu mánuði, en fresta skal fullnustu sjö mánaða refsingarinnar og sá hluti hennar falla niður að liðnum þremur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði X greiði 49.510.000 krónur í sekt til ríkissjóðs. Verði sektin ekki greidd innan fjögurra vikna frá birtingu dóms þessa skal ákærði sæta í hennar stað fangelsi í 360 daga.

Ákærði Y sæti fangelsi í tíu mánuði, en fresta skal fullnustu refsingarinnar og hún niður falla að liðnum þremur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði Y greiði 48.580.000 krónur í sekt til ríkissjóðs, en verði sektin ekki greidd innan fjögurra vikna frá birtingu dóms þessa skal ákærði sæta í hennar stað fangelsi í 360 daga.

S-kvk-nf B-kvk-nf